ประกันภัยเหี่ยวจ่ายสินไหมตั้งสำรองอื้อ
เอเซียพลัส ฟันธงน้ำท่วมพ่นพิษ บริษัทประกันภัยไม่แจ่ม
30 ต.ค. 2565

เอเซียพลัส ฟันธงน้ำท่วมพ่นพิษ บริษัทประกันภัยไม่แจ่ม
บริษัท หลักทรัพย์ (บล.) เอเซีย พลัส ได้วิเคราะห์ถึงธุรกิจประกันวินาศภัยที่อยู่ในตลาดหลักทรัพย์ ซึ่งมีมุมมองเชิงลบต่อกลุ่มประกันวินาศภัยไทย และแนะนำให้ชะลอการลงทุนในกลุ่มประกันวินาศภัย
เหตุผลที่ลดน้ำหนักการลงทุนมาจากแนวโน้มกำไรที่จะลดลง เป็นผลมาจากการที่จะต้องจ่ายค่าสินไหมจากเหตุการณ์น้ำท่วมใหญ่ในหลายจังหวัด นอกจากนี้ยังทำให้กลุ่มบริษัทประกันวินาศภัยต้องตั้งสำรองค่าสินไหมเพิ่มขึ้นจากระดับปกติมาก
เมื่อนำรายได้ไปใช้ในการสำรองและจ่ายค่าสินไหมมากขึ้น ก็จะทำให้กำไรสุทธิลดลงไม่เอื้อให้จ่ายเงินปันผลได้ในระดับสูง ซึ่งการจ่ายเงินปันผลสูงเป็นจุดแข็งอย่างมากของหุ้นกลุ่มประกันวินาศภัย ทำให้นักลงทุนถือหุ้นไว้ไม่ปล่อยออกมา หุ้นบางตัวในกลุ่มนี้แทบจะไม่มีสภาพคล่อง 
ทั้งนี้ บริษัท ทิพยประกันภัย ได้มีการตั้งสำรองในงวดไตรมาส 3 ที่ผ่านมา ถึง 691 ล้านบาท เพิ่มขึ้นถึง 39% เมื่อเทียบไตรมาสต่อไตรมาสและทำให้ค่าใช้จ่ายรวมเพิ่มขึ้นสู่ 101% ในไตรมาส 3 ที่ผ่านมา จาก 96% ในช่วงไตรมาส 2 ที่ผ่านมา
บริษัท กรุงเทพประกันภัย ที่มีค่าใช้จ่ายรวมเพิ่มขึ้นสู่ 88% ในช่วงไตรมาส 3 ที่ผ่านมา จาก 83% ในช่วงไตรมาส 2 ที่ผ่านมา
บล.เอเชีย พลัส เห็นว่าแม้ว่าบริษัทประกันวินาศภัยมีแนวโน้มที่จะปรับเพิ่มเบี้ยประกันภัยขึ้นในปี 2555 เพื่อให้สะท้อนถึงความเสี่ยงจากภัยทางธรรมชาติที่สูงขึ้นกว่าในอดีต รวมถึงแนวโน้มการทำประกันภัยต่อ ไปยังบริษัทในต่างประเทศที่จะปรับตัวสูงขึ้นมาก แต่การรับประกันภัยต่อก็ไม่อาจครอบคลุมทั้ง 100% ของมูลค่าความเสียหายที่เกิดขึ้นอยู่ดี